***Нұрышева Гүлжиһан Жұмабайқызы***

*Философия ғылымдарының докторы, профессор*

*Алматы*

[*Gulzhikhan-nurysheva@yandex.ru*](mailto:Gulzhikhan-nurysheva@yandex.ru)

**Философия, философ және философияны оқыту туралы**

Философия ғылымының мәні мен мақсаты, қоғамда және жеке адамның, әсіресе жастардың өмірінде алатын орны туралы сұрақтар қазіргі заманғы философтарды қатты толғандырып отыр. Философия қазіргі қоғамға, жас ұрпаққа қажет пе? Оның болашағы бар ма? Жаһандану, ақпараттану, техникаландыру заманында философия шетке ысырылып, пайдасыз, уақыты өткен ғылымдар мен пәндердің қатарына қосылып кетпей ме? Жоғары оқу орындарының оқу бағдарламаларындағы міндетті түрде оқытылатын пән статусын сақтап қала ала ма? Философ дегеніміз кім? Оның негізгі міндеттері қандай? Әлде таза философиялық пайымдаумен шектелу философ үшін жеткілікті ме?

Міне, бізді қазіргі таңда мазалап отырған сұрақтардың бұл бір легі ғана. Тереңдеп тексерсек, философия мен философтың қоғамдағы рөлі туралы пікірталас философия тарихында үнемі жүріп отырған екен. Аристотельдің пайымдауынша, философия еркін, ешқандай мақсатты көздемей жүргізілетін қызмет, рухтың іштен бекуі, асқақтауы және оны жүзеге асыру үшін құмарлықтар жойылып, өмірлік қажеттіліктер қанағаттандырылып, сана жалпы заттар туралы ойлау үшін алысқа самғауы тиіс.

И.Кант: «философқа екі нәрсе: 1) оларды мүмкін болатын барлық мақсаттарға қолдану үшін талант және қолдана білу мәдениеті; 2) құралдарды белгілі бір мақсаттарға қолдану дағдысы қажет» деген болатын [1, с.332]. Ол философияның барлық жүйелері – ақыл-ойды қолдана білу тарихы деп тұжырымдайды. Бұл пікір қазіргі заманғы философтар айналысып жүрген қызметтің мазмұнына жақын деп ойлаймыз.

Гегельдің пікірі басқаша. Оның ойынша, халық өзінің нақты өмірінің шегінен шығып, күйреуіне бағыт алғанда, ішкі ұмтылыс пен сыртқы қызметтің арасында алшақтық пайда болып, рух барлық тірі өмір сүруге немқұрайлылық танытқанда немесе көңілі толмағанда, адамгершіліктік өмір ыдырағанда философиялық пайымдау пайда болады және грек философтарының мемлекеттік істерден аулақ болғанының да себебі осында жатыр [2, с.61].

Қоғамның философия мен философтарға көзқарасын Н.Бердяев өте дәл жеткізген: «Философтың жағдайы шынымен трагедиялық. Оны ешкім сүймейді. Мәдениет тарихының барлық кезеңдерінде философияға деген жеккөрініштілік байқалады және ол сантүрлі тараптан көрінеді. Философия мәдениеттің ең нашар қорғалған жағы. ...Философтар әрқашан адамзаттың шағын ғана тобы болды, олар ылғи да аз. Соған қарамастан адамдардың оларды соншалықты жақсы көрмейтіні таңданарлық. Философия мен философтарды діннің адамдары, теологтар, шіркеу иерархиясы және қарапайым ғана сенушілер, ғалымдар, және әртүрлі мамандық өкілдері, саясаткерлер мен әлеуметтік қызметкерлер, мемлекет билігінің адамдары, косерваторлар мен революционерлер, инженерлер мен техниктер, артистер, қарапайым адамдар, тоғышарлар сүймейді» [3, с.238].

Тарихи даму барысында, көзіміз жеткендей, барлық философиялық жүйелер мен философтар өткен осы күйді қазіргі заманғы философия мен философтар бастарынан кешіп отырғаны жасырын емес. Не істеу керек? Сарыуайымға салынып, «философияның күні бітті» деген оймен өмір ағынына еріп өмір сүре берген дұрыс па, әлде философия мен философтардың қоғамдағы рөлі туралы оптимистік көзқарасқа ұмтылу қажет пе? Әрине, қиын болса да, екінші жолды қалаймыз және бұл жолдағы басты теориялық және практикалық ұстанымымыз белгілі қазақ философы О.А.Сегізбаевтың «философия тоғышарлық түсінік тұрғысынан жеке адамға да, қоғамға да ештеңе бермейді. Иә! Шынында да солай, егер де ешқандай да ғылымның адамзатқа ештеңе бермейтінін білмесек. Ал білсек! Онда философиядан адамзаттың өзі адамзат ретінде онсыз қалыптаса алмайтын, ештеңемен алмастыру мүмкін емес пайда алуға болады» деген ойлары болмақ [4, с.16].

Негізгі зерттеу объектісі адамның рухы, санасы, ойы, адамгершілігі, өмірінің мәні мен мағынасы, өмір мен қоғамдағы рөлі, тұлға ретінде қалыптасуы және т.б. күрделі рухани мәселелер болып табылатын философияны көпшілікке, соның ішінде студент жастарға қалай жеткізуге болады? Философия жоғары оқу орындарында қалай оқытылғанда, философ (ғалым және оқытушы деп ажыратпай-ақ) қандай болғанда философия мен философ қоғамның өздеріне деген теріс көзқарасын өзгертіп, беделін жоғарылата алады – осы туралы ойларымызбен бүгінгі конгресс барысында бөліссек деген мақсат бар.

Ең әуелі «Философия» пәнінің жоғары оқу орындарына арналған типтік бағдарламасына өзгерістер енгізу қажет. Елбасы өзінің Қазақстан халқына 2012 жылғы 14 желтоқсанындағы Жолдауында ескірген пәндерді жоғары оқу орындарының оқу бағдарламаларынан алып тастау туралы айтқан болатын. Осы ойды тереңдетсек, уақыты өткен тақырыптар «Философия» пәні бойынша бағдарламадан алынып, қазіргі постиндустриалдық қоғам адамының қалыптасуы мәселелерімен байланысты жаңа тақырыптар енгізілуі тиіс. Мысалы, Қазақстан-Британ техникалық университетінде оқытылатын бағдарламаға «Ғылым философиясы», «Ақпараттық қоғам философиясы», «Ақпараттық қоғамдағы адам философиясы» және тағы басқа тың тақырыптар бірнеше жыл бұрын енгізілді және бұл шешіміміздің дұрыстығын өмірдің өзі дәлелдеп отыр.

Екінші мәселе – «Философия» пәнін оқытатын философ-ұстаздың ғылыми қызметі мен білімі қазіргі заманның жоғары талаптарына сай болуы тиіс. Кезінде Кант айтқан «философияны кездейсоқ шарлатандар емес, арнайы білімі бар мамандар оқытуы тиіс» деген ойлар қазір де маңызды. Бірақ, қазіргі заманда білімді философ болып қана қою жеткіліксіз. Жастарға адам түсінбейтін, тым ғылыми терминдерге толы дәрістер емес, мүмкіндігінше түсінікті, жатық тілмен баяндалған, қазіргі заманның өзекті мәселелерімен тығыз байланысты дәрістер оқуымыз қажет. Қазіргі заманғы оқытушы оқытудың инновациялық түрлерін, техникалық құралдарды толық меңгеруі тиіс, онсыз креативті студенттік аудиторияда сабақ беру қиынға түседі. Әрбір дәріс бойынша слайдтар дайындалып, техникалық оқу құралдары кеңінен қолданылса, бұл факторлардың студенттің тақырыпты меңгеруіне, философияға қызығушылығын арттыруына оң ықпал ететінін іс жүзінде байқауға болады.

Қазіргі ұстаз-философ зерттеу университетінде қызмет етеді, яғни оқытушылық тәжірибе мен ғылыми ізденіс қатар жүріп отыруы тиіс. Бұрын ғылыми жобалармен негізінен алғанда ғылыми-зерттеу институттарының қызметкерлері айналысатын болса, соңғы жылдары жоғары оқу орындарының оқытушылары Білім және Ғылым министрлігінің гранттық қаржылау конкурстарына белсене қатысуда, бұл, әрине, оқыту сапасын арттыруға, оқытушының теориялық деңгейін көтеріп, әлемдік ғылымның көшінен қалып қоймауына игі себеп.

«Философия» пәнін оқытудың маңызды бөлігі – пән бойынша практикалық (семинар) сабақтары. Олардың барысында студент оқытушы дәрісінен, кітаптар мен Интернет жүйесінен алған білімдерін бекітеді, өзіндік ойлауын дамытып, белгілі бір тұжырымдар түйіндейді. Практикалық сабақтарды да қызықты, мазмұнды және пайдалы түрде өткізуге ұмтылуымыз қажет. Студенттердің берілген тақырып бойынша өз түсінігін құр, өзінің қағаз жазбаларына немесе оқулыққа сүйеніп, ауызша баяндап беруінің күні өтті. Қазіргі студенттерге оқытушы «Ассистент институты», «Философиялық скетчтер», «Философиялық жаттығулар» және тағы басқа әдістер арқылы техникалық оқу құралдарын кеңінен қолданып, презентациялар жасау, сценалық көріністер дайындау, оқытушыға көмекші ассистент, модератор қызметтерін атқару, қысқаша тапсырмалар, әйгілі философтардың ойларынан үзінділер бойынша өз ойларын айту және тағы басқа тапсырмалар бере алады.

Жас маман үшін өз ойын дәл, анық, әдемі жеткізе білу өте маңызды. Кезінде софистер грек мемлекетінің азаматтарын шешендік (риторика) өнерге арнайы үйретуді мақсат еткен болса, сондай қажеттілік қазір туып отыр деуге болады. Қоғамның кез-келген саласының қызметкеріне өткір ақыл, шебер тіл аса қажет. Оқу бағдарламасында сөйлеуді көп қажет етпейтін техникалық пәндердің басымдылығы себебінен студенттердің сөйлеу өнерін дамыта түсу қажеттігін байқаған соң біз басты назарымызды практикалық сабақтар барысында олардың көбірек сөйлеуіне, өз ойларын жүйелі түрде, мазмұнды, еркін жеткізуіне аудардық. Бұл шаралар соңғы жылдары жақсы нәтижелерге жеткізді.

Философия ғылымының кең ауқымын қазіргідей бір семестр барысында меңгеру мүмкін емес, ол өмір бойы жүретін процесс. Біздің міндетіміз студенттің бойында бұл ғылым туралы негізгі түсінікті, оған деген құштарлықты қалыптастыру, аз ғана кредит шеңберіне мүмкіндігінше көбірек мазмұн қамту. Студенттердің өзіндік жұмыстары осы мақсатқа негізделген. Жоғары білім жүйесі мықты дамыған елдерде студенттің өзіндік жұмыстарына ерекше назар аударылып, жалпы уақыттың 70-75 пайызы соларға бөлінеді. Біз «Философия» пәні бойынша өзіндік жұмыстың екі түрін жоспарлаймыз: үй жұмысы (эссе) және белгілі бір түпнұсқа бойынша ақпараттық технология құралдарын қолдана отырып презентация дайындау.

Эссе тақырыптарын оқытушы ұсынады және олар үнемі, әрбір семестр сайын өзгеріп отырады. Эссе жазу студенттің логикалық және өзіндік ойлау қабілеттерін жетілдіреді, түпнұсқаны зерттеп, қойылған мәселеге жеке, тұлғалық көзқарас қалыптастыруға бейімдейді. Мысалы, Конфуций, Гераклит, Сократ, Аристотель, Абай, Шәкәрім және басқа ойшылдардың философиясы бойынша жазылған эсселер осы пікіріміздің дәлелі.

Пәнді оқыту барысында түпнұсқаны зерттеуге баса назар аударылып отыр. Философиялық туындыны түпнұсқасында оқудың орны бөлек, жалпы баяндау, түсіндірме-комментарий беру оны ешқашан алмастыра алмайды. Әрине, түсіндірме философиялық туындының авторы мен осы туындыда қарастырылған мәселелер туралы құнды ақпарат бере алады. Бірақ еңбек туралы баяндаушы оны өз көзқарасы тұрғысынан талдайтынын ұмытпау керек, сондықтан комментарийді немесе оқулықты ғана оқыған адамның таңдауы шектеліп, ол еріксіз басқаның ықпалында кетеді. Ал түпнұсқаны игеруші адам философиялық пайымдау еркіндігіне ие болады, философиялық туындының нағыз мәніне жету арқылы шығарманың авторы, оның философиялық көзқарастары немесе жүйесі, қарастырған мәселесі туралы өзіндік пікір-тұжырым қалыптастырып, жалпы жекеде өз көрінісін табады.

Түпнұсқаны зерттеу процесінде танушы субъектінің бойында білімге деген жеке, тұлғалық қатынас одан әрі нығая түседі. Түпнұсқа философтың интеллектуалдық ойының жемісі, ал танушы тұлға үшін «...интеллектуалдық әдемілік жаңалықтарға жол көрсетуші және ақиқаттылықтың белгісі» [5, с.299].

Мемлекеттік «Мәдени мұра» бағдарламасы шеңберінде «Философия» сериясымен шыққан томдарының барлығын дерлік философия пәнін оқыту барысында кеңінен қолдануға болады. Себебі, тақырыптарды оқулықтың ғана көмегімен түсіну үстіртін, жалаң сипатқа ие. Сондықтан да студенттеріміз практикалық сабақтарға дайындық барысында және өзіндік жұмыстарға арналған тапсырмаларды игеруде «Антикалық философия», «Аристотель философиясы», «Ортағасырлық діни философия», «Қазақ халқының философиялық мұрасы», «Өмір философиясы», «Ғылым мен техниканың Батыстық философиясы» және тағы басқа томдарға енгізілген шығармаларды терең талдауға ұмтылады.

Түпнұсқа бойынша презентациялардың басым көпшілігі оқытушы ұсынған тақырыптар бойынша дайындалады. Бұл шараның екі пайдалы жағы бар. Біріншіден, студенттер оқытушы ұсынған тізімнен таңдаған түпнұсқаны толық игеруге ұмтылады. Екіншіден, презентация кезінде осы түпнұсқамен басқа студенттер де таныса алады. Презентация тақырыптары ретінде М.Әуезовтың көпшілік біле бермейтін «Философия жайынан», Н.Макиавеллидің «Билеуші», Э.Роттердамскийдің «Ақымақтықты мадақтау», Э.Тоффлердің «Үшінші толқын» еңбектері және тағы басқа іргелі туындылар ұсынылып отырғанын айта кетуге болады.

«Философия» пәнінің беделін арттыруға пән бойынша интеллектуалдық клубтар ұйымдастыру да үлесін қоса алады. Мысалы, ҚБТУ студенттері кафедра жанындағы «IDEA» интеллектуалдық-философиялық клубының жұмысына жақсы қатысады. Клуб ғылыми танымдық, әдістемелік және тәрбиелік қызметтер атқарады. Студенттер клуб мәжілістерінде «Философия» пәні бойынша тақырыптарды тереңдеп зерттеп қана қоймай, белгілі ғалымдар Ә.Нысанбаев, Ғ.Есім, Қ.Нұрланова, С.Нұрмұратов, С.Колчигин, А.Швыдко, А.Сырғақбаева және тағы басқа философтармен жақын танысып, өз ойларымен бөлісу мүмкіндігіне ие болды.

Философияның әрбір адамға, әсіресе жас маманға аса қажетті ғылым екендігі сөзсіз. Себебі, «философиялық рух философияның жүйелі формаларынан азат ойшыл адамның бойында жеке, қараңғы инстинкт, бедел немесе сенім ретінде көрінетіннің барлығын тексеруден өткізетін жердің бәрінде көрінеді. Ол зерттеушілер әдістемелік сананың көмегімен өз ғылымдарын соңғы заңды негіздерге жинақтайтын немесе бірнеше ғылымдарды жалпылауға ұмтылған жерде. Ол өмірлік идеалдар мен құндылықтар жаңа тексеруден өтетін жерде. Дәуірдің қойнауында немесе адамның жүрегінде ретсіз немесе жауласқан түрде соқтығысқанның бәрі ойлау арқылы татуластырылады; қараңғы айқындалады, тікелей қасында тұрғанның бәрі байланысқа келтіріледі» [6, с.160].

Мәселе осы пәнді жоғары оқу орындарында сапалы да мазмұнды оқытуға, жалпы философия ғылымын көпшілікке жеткізуге ұмтылуда. Мүмкін осы арқылы қоғамның философия мен философтарға деген көзқарасын өзгерте алармыз?!

**Әдебиет:**

1. И.Кант И. Трактаты и письма. М.,1980.
2. В.Гегель. Соч., Т.ІХ. М., 2011.
3. Н.Бердяев. Философия свободного духа» М., 1994.
4. О.Сегизбаев. Казахская философия. Алматы, 1996.
5. М.Полани. Личностное знание. М.,1985.
6. В.Дильтей. Сущность философии. М., 2001.